ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ αριθ. 11/94 της 12ης Αυγούστου 1994 για την τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

Η ΜΕΙΚΤΗ ΕΠΙΤΡΟΠΗ ΕΟΧ,

Έχοντας υπόψη τη συμφωνία για τον Ευρωπαϊκό Οικονομικό Χώρο, όπως προσαρμόστηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, στο εξής αποκαλούμενη «συμφωνία», και ιδίως τα άρθρα 86 και 98,

Εκτιμώντας:

ότι το άρθρο 3 παράγραφος 2 του πρωτοκόλλου 31 της συμφωνίας προβλέπει ότι, το συντομότερο δυνατόν, μετά την έναρξη ισχύος της συμφωνίας, θα ληφθούν αποφάσεις, ώστε να εξασφαλιστεί η συμμετοχή των κρατών της ΕΖΕΣ στον Ευρωπαϊκό Οργανισμό Περιβάλλοντος 7 ότι το πρωτόκολλο 31 της συμφωνίας θα πρέπει, κατά συνέπεια, να τροποποιηθεί, προκειμένου να καταστεί δυνατή η πλήρης συμμετοχή των κρατών ΕΖΕΣ στον Ευρωπαϊκό Οργανισμό Περιβάλλοντος, καθώς και στο Ευρωπαϊκό Δίκτυο Πληροφοριών και Παρατηρήσεων σχετικά με το Περιβάλλον, που ιδρύθηκε με τον κανονισμό (ΕΟΚ) αριθ. 1210/90 (1), από την 1η Ιουλίου 1994,

ΑΠΟΦΑΣΙΖΕΙ:

Άρθρο 1

Το άρθρο 3 παράγραφος 2 του πρωτοκόλλου 31 της συμφωνίας αντικαθίσταται από το ακόλουθο κείμενο:

«2. α) Τα κράτη της ΕΖΕΣ συμμετέχουν πλήρως στον Ευρωπαϊκό Οργανισμό Περιβάλλοντος, ο οποίος εφεξής αποκαλείται «οργανισμός», και στο Ευρωπαϊκό Δίκτυο Πληροφοριών και Παρατηρήσεων σχετικά με το Περιβάλλον, όπως ιδρύθηκε με τον κανονισμό (ΕΟΚ) αριθ. 1210/90 του Συμβουλίου (*).

β) Τα κράτη της ΕΖΕΣ συμμετέχουν οικονομικά στις δραστηριότητες που αναφέρονται στο στοιχείο α), σύμφωνα με το άρθρο 82 παράγραφος 1 στοιχείο α), και το πρωτόκολλο 32 της συμφωνίας.

γ) Τα κράτη της ΕΖΕΣ, σύμφωνα με το στοιχείο β), συμμετέχουν πλήρως, άνευ δικαιώματος ψήφου, στο διοικητικό συμβούλιο του οργανισμού, καθώς και στις εργασίες της επιστημονικής επιτροπής του οργανισμού. Αυτό δεν προδικάζει το αποτέλεσμα οποιασδήποτε μελλοντικής συζήτησης σχετικά με την παραχώρηση τέτοιων δικαιωμάτων ψήφου.

δ) Τα κράτη της ΕΖΕΣ, εντός τριών μηνών από την έναρξη ισχύος της απόφασης αριθ. 11/94 της 12ης Αυγούστου 1994, ενημερώνουν τον οργανισμό για τα κύρια στοιχεία που συγκροτούν τα εθνικά τους δίκτυα πληροφοριών, όπως ορίζεται στο άρθρο 4 παράγραφος 2 του κανονισμού (ΕΟΚ) αριθ. 1210/90.

ε) Τα κράτη της ΕΖΕΣ μπορούν ειδικότερα να καθορίζουν μεταξύ των οργάνων που αναφέρονται στο στοιχείο δ) ή άλλων οργανισμών εγκατεστημένων στο έδαφός τους ένα "εθνικό κομβικό σημείο" επιφορτισμένο με το συντονισμό ή/και τη διαβίβαση των πληροφοριών που παρέχονται σε εθνικό επίπεδο στον οργανισμό και στα άλλα όργανα ή φορείς που αποτελούν μέρος του δικτύου, περιλαμβανομένων και των θεματικών κέντρων που αναφέρονται στο στοιχείο στ).

στ) Τα κράτη της ΕΖΕΣ μπορούν επίσης, εντός της προθεσμίας που ορίζεται στο στοιχείο δ), να ορίζουν τα όργανα ή άλλους οργανισμούς εγκατεστημένους στο έδαφός τους στους οποίους θα μπορούσε να ανατεθεί ειδικότερα η συνεργασία με τον οργανισμό όσον αφορά ορισμένα θέματα ιδιαίτερου ενδιαφέροντος. Τα όργανα που ορίζονται με τον τρόπο αυτό θα πρέπει να μπορούν να συνάπτουν συμφωνία με τον οργανισμό προκειμένου να ενεργούν ως θεματικά κέντρα του δικτύου για συγκεκριμένα καθήκοντα εντός επακριβώς καθορισμένης γεωγραφικής ζώνης. Τα κέντρα αυτά συνεργάζονται με άλλα όργανα που αποτελούν μέρος του δικτύου.

ζ) Εντός τριών μηνών από τη λήψη πληροφοριών που αναφέρονται στα στοιχεία δ), ε) και στ), το διοικητικό συμβούλιο του οργανισμού αναθεωρεί τα κύρια στοιχεία του δικτύου ώστε να ληφθεί υπόψη η συμμετοχή των κρατών της ΕΖΕΣ.

η) Ο οργανισμός μπορεί να συμφωνήσει με τα όργανα ή φορείς που έχουν οριστεί από τα κράτη της ΕΖΕΣ και αποτελούν μέρος του δικτύου, όπως στα στοιχεία δ), ε) και στ), σχετικά με τις ρυθμίσεις που είναι αναγκαίες, και ιδιαίτερα τις συμβάσεις, για την επιτυχή δικεπεραίωση των εργασιών που τους αναθέτει.

θ) Τα περιβαλλοντικά δεδομένα που παρέχονται στον οργανισμό ή ανακοινώνονται από αυτόν, μπορούν να δημοσιεύονται και πρέπει να είναι προσβάσιμα για το κοινό, υπό τον όρο ότι στις εμπιστευτικές πληροφορίες παρέχεται ο ίδιος βαθμός προστασίας στα κράτη της ΕΖΕΣ, όπως και στην Κοινότητα.

ι) Ο οργανισμός έχει νομική προσωπικότητα. Έχει σε όλα τα συμβαλλόμενα μέρη την ευρύτερη δυνατή νομική ικανότητα που αναγνωρίζει η νομοθεσία τους στα νομικά πρόσωπα.

κ) Τα κράτη της ΕΖΕΣ εφαρμόζουν στον οργανισμό το πρωτόκολλο περί των προνομίων και ασυλιών των Ευρωπαϊκών Κοινοτήτων.

λ) Κατά παρέκκλιση από το άρθρο 12 παράγραφος 2 στοιχείο α) του καθεστώτος που ισχύει για το λοιπό προσωπικό των Ευρωπαϊκών Κοινοτήτων, οι υπήκοοι των κρατών της ΕΖΕΣ που απολαύουν πλήρων πολιτικών δικαιωμάτων μπορούν να προσλαμβάνονται με σύμβαση από τον εκτελεστικό διευθυντή του οργανισμού.

μ) Δυνάμει του άρθρου 79 παράγραφος 3, το μέρος VII (θεσμικές διατάξεις) της συμφωνίας εφαρμόζεται στην παρούσα παράγραφο.

»

Άρθρο 2

Η παρούσα απόφαση αρχίζει να ισχύει την 1η Νοεμβρίου 1994 υπό τον όρο ότι όλες οι κοινοποιήσεις που απαιτούνται βάσει του άρθρου 103 παράγραφος 1 της συμφωνίας έχουν γίνει στη μεικτή επιτροπή ΕΟΧ.

Άρθρο 3

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, 12 Αυγούστου 1994.

Για τη μεικτή επιτροπή ΕΟΧ Ο πρόεδρος H. HAFSTEIN

(*) ΕΕ αριθ. L 120 της 11. 5. 1990, σ. 1.